text: ኢትዮጵያ፡ ጨወታ ለማሳመር የምትመዘዝ ጆከር ናት! | Salsay Woyane [ሣልሳይ ወያነ]
  September 21, 2013 by salsaywoyane (Mulugeta Weldegebrial)	ኢትዮጵያ፡ ጨወታ ለማሳመር የምትመዘዝ ጆከር ናት!	የኢሳት የዕለተ ዕለት ፕሮፖጋንዳ፣ የግንቦት 7 ሊሂቃን ቃለ ምልልስ፣ በቅርቡ ደግሞ የኤርትራ ፕሬዝዳንት አቶ ኢሳይያስ አፈወርቂ የኢትዮጵያ አዲስ ዓመት መባቻ ምክንያት በማድረግ ከኤርትራ የቴሌቪዥን ጣቢያ ባደረጉት ቃለ መጠይቅ ኢትዮጵያ አስመልክተው ያንጸባረቁት ጎደሎ አመለካከት ተከትሎ ሥልጣን ላይ ያለው የኢትዮጵያ መንግሥት “በሀገር ክህደትና በጸረ ኢትዮጵያዊነት” በመክሰስ የሚታወቁ ኢትዮጵያ ተቃዋሚ የፖለቲካ ፓርቲዎች የፕሬዝዳንት ኢሳይያስ ጋዜጣዊ መግለጫ በመቃወም አንዳች ያሉት ነገር አለመኖሩን ተደማምሮ በኢትዮጵያ ፖለቲካ ዙሪያ ምን እየሆነ እንዳለና በተለይ “ኢትዮጵያ ማን ናት? ኢትዮጵያዊስ ማን ነው?” የሚሉትና ሌሎች ተያያዥ ጥያቄዎች አፋጣኝ ምላሽ ካልተሰጣቸው “ኢትዮጵያ ሀገሬ! ኢትዮጵያ እናቴ! .. ወዘተ” ተብሎ የሚጮኸው ጭሆት ከዘፈንና ከመፎክር ያለፈ ፋይዳ እንደማኖረው ለአፋታም ልንጠራጠር አይገባም። “ሀገሬ፣ እናቴ፣ ኢትዮጵዬ ዬዬ ምን ልሁንልሽ?! … ብቀነጠስልሽ!፣ … ብንፏቀቅልሽ!፣ … ብከርበትልሽ! ያንስብሻል!! አንቺ ማለት እኮ ለእኔ ክብሬ ነሽ! … ዘራፍ! ዘራፍ! … ኧረ ስንቱን ዘርዝሬ አዘልቀዋለሁ በአጭሩ ግን ይህ ሁሉ መመጻደቅ ፕሬዝዳንት ኢሳይያስ ዓይናችን እያየ ጉድጓድ መቆፈር ሳያስፈልጋቸው በተቆፈረ ጉድጓድ ቀብረውታል። እኔ ግን ሳስበውና ሳሰላስለው የአቶ ኢሳይያስ ማያዢያ መቋጠሪያ የሌለው አባባል ሳይሆን “ኢትዮጵያ! ኢትዮጵያ! ኢትዮጵያ!” እየተባለ ከውስጥም ከውጭም በታላቅ ድምጽ ከሚጮኸው ጭሆት ጀርባ ያለው እጅን በአፍ የሚያስጭን ፖለቲካ አሳስቦኛል።
  በእውነቱ ነገር “ኢትዮጵያ! ኢትዮጵያ!” እያለ የሚጮህ ሁሉ በሀገር ፍቅር የነደደ “ንጹህ” ኢትዮጵያዊ፣ ሀገር ወዳድ ዜጋ ነው ብለው የሚያምኑ/የሚያስቡ ከሆነ የዋህ ኖት። ለኢትዮጵያ ያለው ፍቅር መግለጹም ሳይሆን ከዚህ ጭሆት ጀርባ ያለው ትርፍ ያሰላ ልዩ ተልዕኮና አጀንዳ ያለው ሰው ነው ብሎ መጠርጠርም አይከፋም። ኢትዮጵያ፡ መወጣጫ መሰላል፥
  መደለያ ቋንቋ፥ ጨወታ ላማሳመርያ የምትመዘዝ ጆከር መሆንዋን የነቃሁም አሁን ቅርብ ጊዜ ነው። ያም ሆነ ይህ ከዚህ ሁሉ ጭኸት ጀርባ ያለው ፖለቲካ አንድና አንድ ነው። እርግጥ የሚያጓጓ መልካም ነገር ባይኖረውም “ኢትዮጵያ! ኢትዮጵያ!” እየተባለ ከሚጮሆው ጭሆት ጀርባ ያለውን ድብቅ አጀንዳ ለማወቅ ግን ሳይጓጉ አይቀሩም። ከዚያ በፊት ግን ጸሐፊው ለምን ተብሎ ይዋሻል? ሲሉ የኢትዮጵያ የፖለቲካ ችግር ይጠቁማሉ።